**Pooblaščanje**

**Podrobnejši opis**

**AVGUST, 2025**

**Kazalo**

[1.0 Pooblastilo 3](#_Toc204961735)

[2.0 Pooblastilo za zastopanje 4](#_Toc204961736)

[3.0 Pooblastilo za vročanje 5](#_Toc204961737)

[3.0 Pooblastilo za poslovanje prek portala eDavki (EDP pooblastilo) 7](#_Toc204961738)

[3.1 Zakoniti zastopnik poslovnega subjekta 8](#_Toc204961739)

[3.2 Notranji EDP pooblaščenec 8](#_Toc204961740)

[3.3 Zunanji EDP pooblaščenec 10](#_Toc204961741)

[4.0 Vprašanja in odgovori 12](#_Toc204961742)

1.0 Pooblastilo

Pooblastilo je listina, s podpisom katere ena oseba (pooblastitelj) pooblasti drugo osebo (pooblaščenec) za zastopanje v svojih zadevah. [Zakon o davčnem postopku](http://www.pisrs.si/Pis.web/pregledPredpisa?id=ZAKO4703) – ZDavP-2 (Uradni list RS, št. 13/11 – uradno prečiščeno besedilo s sprem.), ne vsebuje določb o pooblaščanju, zato se uporabljajo določbe [Zakona o splošnem upravnem postopku](http://www.pisrs.si/Pis.web/pregledPredpisa?id=ZAKO1603) - ZUP (Uradni list RS, št. 24/06 – uradno prečiščeno besedilo s sprem.). Z listino stranki določita meje in časovno veljavnost pooblastila.

Pravna pravila o pooblaščanju v davčnem postopku se torej ne razlikujejo od pravil splošnega upravnega postopka. Posebnost pooblaščanja v davčnem postopku je v tem, da finančna uprava vodi podatke o pooblaščencih v svojih informacijskih sistemih, pri poslovanju prek eDavkov (npr. sistem tako imenovanih notranjih pooblaščencev) ter eVročanju. Iz teh razlogov je potrebno zavezance in njihove pooblaščence posebej seznaniti s pooblaščenjem pri finančni upravi, čemur je namenjeno to gradivo.

V upravnem postopku se pooblastilo za zastopanje vloži (55. člen ZUP):

1. pisno ali
2. ustno na zapisnik.

Pisno pooblastilo vsebuje vloga, ki je napisana ali natisnjena in lastnoročno podpisana (vloga v fizični obliki), ali vloga, ki je elektronsko podpisana. Pisno pooblastilo se lahko vloži:

1. v elektronski obliki (npr. prek eDavkov),
2. osebno na vložišču finančnega urada,
3. prek pošte.

Pooblastilo je namenjeno davčnemu organu, da se seznani z obstojem in obsegom pooblastila, da torej ve, v katerih primerih je oseba, ki se mu predstavlja kot pooblaščenec, dejansko upravičena opravljati dejanja v imenu in za račun pooblastitelja. Prav tako je pooblastilo namenjeno temu, da se pooblaščencu tehnično omogoči elektronsko poslovanje v imenu pooblastitelja, da se definira obseg dejanj, ki jih lahko opravlja pooblaščenec, morebitne omejitve pri zastopanju, itd.

Zavezanec lahko določi več pooblaščencev, pri čemer velja, da imajo vsi veljavno pooblastilo. Davčni organ bo v primeru, ko ne bo možno upoštevati vseh pooblaščencev hkrati (npr. pri papirnem vročanju), praviloma upošteval zadnjega sporočenega.

Zavezanec lahko kadarkoli prekliče pooblastilo, pooblaščenec pa se mu lahko ob vsakem času odpove (razen med dejanjem v postopku). Preklic in odpoved pooblastila se morata naznaniti davčnemu organu. Pooblastilo preneha z dokončanjem postopka, z izvršitvijo dejanja v postopku ali s potekom časa za katerega je bilo dano. Prav tako pooblastilo preneha s prenehanjem pravne osebe in začetkom stečajnega postopka. Izjemoma pa s prenehanjem poslovnega subjekta ne preneha pooblastilo za poslovanje znotraj eDavkov in takšno pooblastilo velja do preklica.

Pooblastilo ne preneha, če pooblastitelj umre, izgubi procesno sposobnost ali če se zamenja njegov zakoniti zastopnik. Pravni naslednik pooblastitelja oziroma njegov novi zakoniti zastopnik pa lahko prekliče prejšnje pooblastilo.

Najbolj pogoste vrste pooblastil, ki jih uporabljajo zavezanci pri poslovanju s Finančno upravo so:

1. pooblastilo za zastopanje,
2. pooblastilo za vročanje,
3. pooblastilo za poslovanje prek eDavkov,
4. pooblastilo za poslovanje prek portala eCarina.

2.0 Pooblastilo za zastopanje

Dejanja v davčnem postopku opravlja praviloma zavezanec sam. Zavezanec, kot tudi njegov zakoniti zastopnik, pa si lahko postavita pooblaščenca, ki ju zastopa pri vseh dejanjih davčnega postopka, razen takrat, kadar mora zavezanec na podlagi zakona sam dajati izjave, ali če to zahteva uradna oseba organa. Pooblaščenec je oseba, ki ima pravico uradno veljavno opraviti kako pravno dejanje namesto koga ali v imenu koga.

Pooblaščenec za zastopanje ima dvojno vlogo. Najprej je to oseba, ki drugega zastopa v postopku (vlaga vloge) hkrati pa je tudi pooblaščen za prejemanje dokumentov s strani davčnega organa, torej pooblaščenec za vročanje. Če ima zavezanec pooblaščenca za zastopanje, se z vidika vročanja šteje tudi kot pooblaščenec za vročanje (če v pooblastilu glede tega ni kakih omejitev).

V davčnem postopku pooblaščenec ni obvezen, lahko pa se zavezanec odloči, da bo imel pooblaščenca. Pooblaščenec v davčnem postopku je obvezen, če v Republiki Sloveniji uveljavlja kakšno pravico zavezanec, ki stalno živi v tujini in iz kakršnih koli razlogov, ne more osebno sodelovati v postopku. Prav tako lahko poseben zakon predpiše obvezno zastopanje.

Učinek opravljenih dejanj pooblaščenca je enak, kot če bi dejanje opravil zavezanec sam. Zavezanec lahko kljub temu, da ima pooblaščenca, sam daje izjave na obravnavi ali zunaj nje. Kljub prisotnosti pooblaščenca lahko zavezanec njegovo izjavo prekliče ali jo spremeni. Pooblaščenec za zastopanje je lahko:

1. Vsaka poslovno sposobna fizična oseba.
2. Odvetniška družba, pri čemer se šteje, da je pooblastilo dano vsem odvetnikom te družbe, razen če je v pooblastilu posebej naveden konkretni odvetnik.
3. Odvetnika lahko nadomešča odvetniški kandidat ali pripravnik, če je to izrecno navedeno v pooblastilu.
4. Fizična ali pravna oseba, registrirana za opravljanje določene dejavnosti, ki je v neposredni zvezi z zadevo, o kateri teče postopek (davčni svetovalci).

Kadar je kot pooblaščenec za zastopanje določena pravna oseba, velja, da sama ne more opravljati procesnih dejanj, ampak ta namesto nje opravlja njen zakoniti zastopnik ali njen delavec, ki je za to pooblaščen. Če želi zakoniti zastopnik prenesti pooblastilo na svojega delavca, je treba upoštevati četrti odstavek 59. člena ZUP, ki določa, da v primeru, ko bo procesna dejanja opravljala s strani zakonitega zastopnika pooblaščena oseba, mora imeti pooblaščenec izrecno pooblastilo za prenos pooblastila na drugega. Iz tega izhaja, da na vlogi za določitev pooblaščenca za zastopanje, ni potrebno pri podatkih o pooblaščencu poimensko določati zakonitega zastopnika ali zaposlenega pri pravni osebi, ampak zadostuje navedba davčne številke in naziva pravne osebe oziroma v primeru, prenosa pooblastila na pooblaščenčevega zaposlenega, še navedba, da se pooblastitelj strinja, da zakoniti zastopnik pooblaščenca dodeli notranje pooblastilo tudi svojemu delavcu.

Vloga za določitev pooblaščenca za zastopanje ni predpisana, mora pa vsebovati vsaj spodnje podatke, zato da bo davčni organ pravilno zabeležil podatke v svojih evidencah in jih v nadaljnjih postopkih tudi upošteval:

1. Naziv / ime in davčna številka pooblastitelja.
2. Naziv / ime in davčna števila pooblaščenca[[1]](#footnote-1).
3. Obseg pooblastila (splošen ali pri konkretni zadevi številko zadeve).
4. Trajanje pooblastila (datumsko omejeno od do ali do preklica).

**Obseg in časovna veljavnost pooblastila**

Pooblastilo je lahko splošno, le to zajema zastopanje v vseh davčnih postopkih. Pooblastitelj pa lahko podeli tudi posebno pooblastilo za zastopanje v točno določeni zadevi (če je navedena opr. št. zadeve). Pooblastilo je lahko dano za nedoločen čas ali pa se časovno omeji.

3.0 Pooblastilo za vročanje

Pooblastilo se lahko da tudi samo za sprejem dokumentov (vročanje). Če zavezanec oziroma njegov zakoniti zastopnik določi pooblaščenca za vročanje, se šteje, da je z vročitvijo dokumenta pooblaščencu za vročitve, opravljena vročitev zavezancu, ki bi mu bilo treba dokument vročiti. To tudi pomeni, da bo davčni organ dokumente vročal pooblaščencu, zato zavezanec ne bo mogel prevzemati dokumentov.

**Pooblastilo velja za vročanje dokumentov v papirni in elektronski obliki.** Zavezanec si tako ne more sam izbrati načina vročanja. Namreč tehnični način vročanja dokumentov pooblaščencu (v papirni obliki ali v elektronski obliki prek portala eDavki), je odvisen od pooblastitelja. Če je pooblastitelj del storitve eVročanje (vsi poslovni subjekti obvezno, fizične osebe na podlagi prostovoljne prijave z obrazcem eVrocanje-POS), bo davčni organ elektronsko vročal dokumente v eDavke v profil zavezanca (pooblastitelja) tudi njegovemu pooblaščencu. In obratno, če pooblastitelj ni del storitve eVročanje, njegov pooblaščenec pa je, se tudi pooblaščencu ne bo eVročalo.

Zavezanec lahko določi ali prekliče pooblaščenca za vročanje s pomočjo Vloge za določitev ali preklic pooblaščenca za vročanje (obrazec [Vrocanje-PE](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=poob_vrocaje)). Obrazec lahko vloži v informatizirani obliki prek eDavkov ali v fizični obliki prek pošte. [Navodilo](https://edavki.durs.si/OpenPortal/Dokumenti/vrocanje_pe.n.docx) za izpolnjevanje obrazca je objavljeno na portalu eDavki.

**Obseg pooblastila**

Zavezanec lahko določi splošnega pooblaščenca za vročanje ali pooblaščenca za vročanje za konkretno zadevo. Možne so tudi vmesne variante npr. da določi pooblaščenca za vročanje samo za določene postopke (obrazec [Vrocanje-PE](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=poob_vrocaje)). Finančna uprava je pooblaščence za vročanje razdelila v štiri skupine:

SPLOŠNI POOBLAŠČENEC (NIVO I):

Če zavezanec določi splošnega pooblaščenca, bo ta pooblaščenec prejemal vse dokumente, ki jih vroča davčni organ. Splošni pooblaščenec bo prejemal dokumente tudi iz morebitnih novih skupin, ki trenutno še ne obstajajo.

POOBLAŠČENEC SKUPINE (NIVO II):

Zavezanec lahko pooblasti pooblaščenca samo za vročanje dokumentov iz določene skupine. Pooblastilo za skupino pomeni vročanje pooblaščencu za vročitve vseh dokumentov iz pripadajočih podskupin, kakor tudi vročanje dokumentov iz podskupine, ki trenutno še ni navedena znotraj skupine, bo pa v prihodnosti.

- Če zavezanec želi, da se pooblaščencu vročajo dokumenti v zvezi z vsemi davki in prispevki, bo označil DA pred skupino 01-1 - Davki in prispevki. V tem primeru ni potrebno z DA označiti vseh spodaj naštetih podskupin. To pravilo velja za vse skupine.

- Če zavezanec označi z DA skupino 90 - Ostali dokumenti, se bo pooblaščencu vročalo dokumente, ki jih ni možno uvrstiti v kakšno obstoječo podskupino oziroma skupino. Pooblastilo za skupino 90 in pooblastilo za njegovo podskupino 90.01 – Ostali dokumenti, NE zajema pooblastila za morebitne nove skupine. Pooblastilo za morebitne nove skupine zajema »Splošni pooblaščenec (NIVO I)«.

POOBLAŠČENEC PODSKUPINE (NIVO III):

Če zavezanec z DA označi eno ali več podskupin, se bo pooblaščencu vročalo samo dokumente iz naslova izbrane podskupine. Npr. znotraj skupine 01-1 - Davki in prispevki zavezanec z DA označi le podskupino 01-1.09 - Davek na dodano vrednost. V tem primeru se bo izbranemu pooblaščencu vročalo le dokumente iz naslova DDV.

POOBLAŠČENEC ZADEVE (NIVO IV):

V primeru, da zavezanec določi pooblaščenca za vročanje za konkretno zadevo, bo ta pooblaščenec prejemal vse dokumente, ki jih je potrebno vročiti in imajo oznako te zadeve. Vpiše se številka zadeve (v obliki npr.: »123-12345/2015), kot je navedena na dokumentu davčnega organa v razdelku »številka«.

Vsak pooblaščenec za vročanje pridobi v eDavkih dostop do profila pooblastitelja. Na podlagi takšnega dostopa lahko pregleda naslednje podatke pooblastitelja:

1. Naziv / Ime.

2. Davčna številka.

3. Tip zavezanca.

4. Sedež / Naslov.

5. Normiranstvo.

6. eVrocanje obvestila (Informativna sporočila o elektronsko obloženih dokumentih).

7. Zbiranje podatkov na podlagi privolitve.

Hkrati dobi tudi EDP pravice, ki omogočajo eVročanje:

1. Pravico za podpis elektronske vročilnice (obrazec eVrocanje-Vrocilnica).
2. Pravico pregleda osebno elektronsko vročenega dokumenta – po podpisu eVročilnice ali po nastopu fikcije vročitve (obrazec eVrocanje-OsDok).
3. Pravico pregleda elektronsko vročenega dokumenta – takoj ob odložitvi v profil zavezanca (obrazec eVrocanje-Dok).

Če zavezanec določi več pooblaščencev na istem nivoju, bo davčni organ dokumente praviloma vročal zadnjemu sporočenemu pooblaščencu, če bo odprema dokumenta prek pošte. Pri eVročanju dokumentov prek eDavkov pa je postopek drugačen kot pri vročanju prek pošte. Pri eVročanju davčni organ odloži dokument v profil zavezanca (pooblastitelja), informativno sporočilo o odloženem dokumentu (obrazec eVrocanje-Obv) pa se odloži v profil zavezanca in vsem njegovim pooblaščencem. Informativno sporočilo bo poslano tudi na vse sporočene in potrjene elektronske naslove zavezanca vseh pooblaščencev. eVročilnico lahko podpiše katerikoli pooblaščenec na najnižjem nivoju, ki ima veljavno pooblastilo za vročanje ob trenutku podpisa eVročilnice. Po podpisu eVročilnice se lahko z vsebino dokumenta takoj seznani tudi zavezanec oziroma vsak, ki ima EDP pravico za pregled dokumenta eVrocanje-OsDok (dokument dostopen v eDavkih v osebenm profilu zavezanca (pooblastitelja) v zavihku Prejetimi dokumenti (v mobilni aplikaciji pa v »Predalu«).

**Časovna veljavnost pooblastila**

Pooblastilo je lahko dano za nedoločen čas ali pa se časovno omeji. Dodelitev, preklic ali spremembe obsega pooblastila za vročanje začnejo učinkovati naslednji dan od vnosa. Pooblastilo lahko vnese zavezanec sam, v njegovem imenu EDP pooblaščenec (z ustrezno pravico) ali uslužbenec finančne uprave.

Več o vročanju je dostopno v podrobnejšem opisu z naslovom »[Vročanje](https://www.fu.gov.si/fileadmin/Internet/Davki_in_druge_dajatve/Poslovanje_z_nami/e_Vrocanje/Opis/Vrocanje.docx)«.

3.0 Pooblastilo za poslovanje prek portala eDavki (EDP [[2]](#footnote-2)pooblastilo)

Vsak posameznik ima na podlagi podatkov iz uradnih evidenc, že ob prvem vstopu v portal eDavki ali v mobilno aplikacijo eDavki, sistemsko omogočen dostop do določenih profilov. To pomeni, da v spodnjih primerih ne potrebuje dodatnih pooblastil, ko vstopa v eDavke:

1. do svojega profila fizične osebe,
2. do profila svoje dejavnosti (FOD),
3. do profilov poslovnih subjektov (FOD ali PO), kjer ima status zakonitega zastopnika (od maja 2020),
4. do profilov svojim mladoletnih otrok (do dopolnjenega njihovega 15 leta).

Zavezanec lahko za delo znotraj svojega profila v portalu eDavki določi notranjega (velja samo za poslovne subjekte) in/ali zunanjega pooblaščenca. Takšen pooblaščenec ima pravice za vnos dokumentov, vlaganje dokumentov, pregledovanje vloženih dokumentov, ter pravice za vpogled v določene podatke zavezanca, ki so dostopni v eDavkih (EDP pravice). Takšen pooblaščenec nima pravice zastopati zavezanca v davčnih postopkih. Obseg in časovno veljavnost pooblastila določi zavezanec oz. njegov zakoniti zastopnik.

**Ker so vsi poslovni subjekti dolžni vlagati in na podlagi prvega odstavka 85.a člena ZDavP-2 tudi prejemati dokumente prek eDavkov (če nihče ne podpiše eVročilnice nastopi zakonska fikcija vročitve), je nujno potrebno, da ima vsak poslovni subjekt (profil FOD in profil PO) urejen vsaj en dostop do svojega profila na eDavkih. V nasprotnem primeru, ga lahko doletijo negativne posledice, saj lahko zamudi rok za opravo procesnih dejanj ali uveljavljanje kakšne pravice.** Dostop do profila v portalu eDavki lahko ima:

1. zakoniti zastopnik ali
2. notranji pooblaščenec ali
3. zunanji pooblaščenec.

3.1 Zakoniti zastopnik poslovnega subjekta

Zakoniti zastopnik poslovnega subjekta za delo znotraj profila poslovnega subjekta ne potrebuje nobenih dodatnih pooblastil oz. EDP pravic, ampak ima na podlagi podatkov iz uradnih evidenc (običajno Poslovni register Slovenije), sistemsko dodeljene vse možne EDP pravice. Edino kar potrebuje zakoniti zastopnik je, da se uspešno registrira v eDavke:

1. Prek uporabniškega računa in gesla (vključno prek mobilne aplikacije eDavki) ali z uporabo digitalnega potrdila – kot fizična oseba.
2. Z uporabo digitalnega potrdila izdanega na zaposlenega – kot poslovni subjekt.
3. Prek portala SI-PASS, kjer so na voljo različna sredstva elektronske identifikacije (npr. eOsebna).

Kadar status zakonitega zastopnika preneha, sistemsko izgubi tudi dostop do profila poslovnega subjekta. Če želi »bivši« zakoniti zastopnik še naprej dostopati do profila poslovnega subjekta potrebuje notranje ali zunanje (odvisno kako vstopa v portal eDavki) EDP pooblastilo s strani novega zakonitega zastopnika. Zadnji zakoniti zastopnik prenehanega poslovnega subjekta ima sistemski dostop še 360 dni.

3.2 Notranji EDP pooblaščenec

Notranja pooblastila so namenjena pravnim osebam in samostojnim podjetnikom (v nadaljevanju: poslovni subjekti) za pooblaščanje oseb, ki uporabljajo kvalificirano digitalno potrdilo izdano na zaposlenega in hkrati niso zakoniti zastopniki. Na podlagi notranjega pooblastila lahko notranji pooblaščenci v imenu poslovnega subjekta vlagajo in prejemajo dokumente prek portala eDavki. Predpogoj za urejanje notranjih EDP pravic je, da ima oseba, ki jo želimo pooblastiti, v portalu eDavki prijavljeno kvalificirano digitalno potrdilo izdano na zaposlenega. Notranji EDP pooblaščenec je torej oseba, ki je zaposlena pri poslovnem subjektu. Če ima notranji EDP pooblaščenec pravico za podpis obrazca eVrocanje-vrocilnica, lahko v imenu podjetja prevzema dokumente, ki se vročajo.

Notranje EDP pravice ureja zakoniti zastopnik poslovnega subjekta. Lahko jih takoj uredi prek portala eDavki (zase ne potrebuje nobenega pooblastila):

1. Vstopi kot fizična oseba, izbere profil poslovnega subjekta in za poslovni subjekt uredi notranja pooblastila (doda ali odstrani notranje pooblaščence, spreminja obseg in časovno veljavnost pooblastila).
2. Vstopi s kvalificiranim digitalnim potrdilom za zaposlenega in uredi notranja pooblastila.

Če zakoniti zastopnik ne uporablja portala eDavki, potem z Vlogo za notranje pooblaščanje ([obrazec EDP-PI](https://edavki.durs.si/OpenPortal/Dokumenti/edp_pi.i.docx)), ki jo pošlje po pošti, dodeli notranjemu pooblaščencu pravico za urejanje notranjih pooblastil znotraj portala eDavki.

**Obseg in časovna veljavnost pooblastila**

Če zakoniti zastopnik ureja notranja EDP pooblastila v fizični obliki, ima na razpolago Vlogo za notranje pooblaščanje ([obrazec EDP-PI](https://edavki.durs.si/OpenPortal/Dokumenti/edp_pi.i.docx)). S to vlogo zakoniti zastopnik prenese pravico za elektronsko urejanje notranjih EDP pooblastil na notranjega pooblaščenca.

Zakoniti zastopnik ali zaposleni, ki ima pravico za urejanje notranjih pooblastil, jih elektronsko urejata v portalu eDavki v zavihku »Pooblastila«, »Notranji pooblaščenci«. Notranje EDP pravice je možno urejati za posamezen obrazec ali za posamezne skupine obrazcev. Na želenem nivoju (obrazec ali skupina) se označi obseg pooblastila (Vnos, Vložitev, Pregled vloženih) in časovno veljavnost (vnese datum ali pusti prazno, kar pomeni do preklica). Preklic in podelitev EDP pravic učinkujeta takoj.

Ureja se lahko spodnje EDP pravice:

1. **Vnos/izpolnjevanje obrazcev** – z dodelitvijo pooblastila se pooblaščencu omogoči vnos in pregledovanje »Dokumentov v pripravi« in »Pripravljenih dokumentov« za označen obrazec. Pooblaščenec dobi vpogled v vse »Dokumente v pripravi« in »Pripravljene dokumente« (tudi za nazaj, torej za obdobje, ko še ni bil pooblaščen) in ne le tiste, ki jih bo vnesel (pripravil) sam.
2. **Podpis in oddaja obrazcev** – z dodelitvijo pooblastila se pooblaščencu omogoči vlaganje označenih obrazcev.
3. **Pregled vloženih obrazcev** – z dodelitvijo pooblastila se pooblaščencu omogoči pregled vseh »Vloženih dokumentov« za označen obrazec. Pooblaščenec dobi vpogled v vse vložene dokumente (tudi za nazaj, torej za obdobje, ko še ni bil pooblaščen).
4. **Prejeti dokumenti** – z dodelitvijo pooblastila se pooblaščencu omogoči pregled vseh »Prejetih dokumentov« za označen obrazec. Pooblaščenec dobi vpogled v vse prejete dokumente (tudi za nazaj, torej za obdobje, ko še ni bil pooblaščen).
5. **Pravica vpogleda in razkritje** - z dodelitvijo pooblastila se pooblaščencu omogoči vpogled v označene evidence zavezanca.

Vsak EDP pooblaščenec, ki ima dodeljeno vsaj eno EDP pravico ima sistemsko omogočen dostop do profila tega zavezanca, kjer so razvidni podatki:

1. Naziv/Ime.

2. Davčna številka.

3. Tip zavezanca.

4. Sedež / Naslov.

5. Normiranstvo.

6. eVročanje obvestila (Informativna sporočila o elektronsko obloženih dokumentih).

7. Zbiranje podatkov na podlagi privolitve.

Če je davčni zavezanec pooblaščen za zastopanje drugega davčnega zavezanca (npr. računovodski servis), lahko dodeli notranja pooblastila svojim zaposlenim tudi za opravljanje storitev elektronskega davčnega poslovanja za zastopanega davčnega zavezanca. V tem primeru lahko dodeli notranja pooblastila v manjšem ali enakem obsegu, kot so dodeljena davčnemu zavezancu, s krajšimi ali z enakimi časovnimi omejitvami.

Notranje EDP pravice zaposlenih se ne spremenijo, če se zamenja zakoniti zastopnik. Izjema velja ob stečaju nad pravno osebo, saj takrat sistem eDavki avtomatično izvede preklic vseh zunanjih in notranjih EDP pravic.

Če zaposleni prekine delovno ali drugo pogodbeno razmerje pri poslovnemu subjektu, je potrebno, da zakoniti zastopnik prekliče njegove notranje EDP pravice oziroma pri izdajatelju kvalificiranih digitalnih potrdil prekliče njegovo kvalificirano digitalno potrdilo. V nasprotnem bo lahko bivši zaposleni še vedno lahko vstopal v profil bivšega delodajalca in se seznanil z varovanimi podatki.

3.3 Zunanji EDP pooblaščenec

Zunanja pooblastila so pooblastila, ki jih zavezanec za poslovanje prek eDavkov dodeli tretji osebi. S tem omogoči drugemu zavezancu, da v njegovem imenu (pooblastitelja) posluje s finančno upravo. Takšen pooblaščenec se imenuje zunanji EDP pooblaščenec, po svojem statusu pa je lahko pravna oseba, fizična oseba z dejavnostjo ali fizična oseba. Če je pooblaščenec poslovni subjekt (pravna oseba ali fizična oseba z dejavnostjo), bo dostop do profila pooblastitelja (zastopanega) imel zakoniti zastopnik pooblaščenca. Zakoniti zastopnik pooblaščenca lahko tudi svojim zaposlenim oziroma osebam, ki vstopajo v portal eDavki z uporabo digitalnega potrdila za zaposlene, omogoči dostop do profila zastopanega.

Institut zunanjega pooblaščanja je primeren za poslovne subjekte, ki imajo zunanje računovodstvo ali pa za fizične osebe, ki niso vešče elektronskega poslovanja oziroma za vsakega zavezanca, ki želi tretji osebi omogočiti vnos dokumentov, vložitev dokumentov in pregled vloženih dokumentov ali pa vpogled v svoje podatke.

Z zunanjim pooblastilom se urejajo EDP pravice zavezancu, ki vstopa v portal eDavki kot zavezanec, ki ni zaposlen v podjetju pooblastitelja. Zunanji EDP pooblaščenec ni hkrati tudi pooblaščenec za vročanje. Lahko pa pregleduje vročene dokumente (če je podpisana eVročilnica oz. je nastopila fikcija vročitve), pod pogojem, da ima EDP pravico za pregled dokumenta eVrocanje-OsDok ali eVrocanje-Dok.

Zunanje EDP pravice ureja zakoniti zastopnik poslovnega subjekta. Lahko jih takoj uredi prek eDavkov (zase ne potrebuje nobenega pooblastila):

1. Vstopi kot fizična oseba, izbere profil poslovnega subjekta in za poslovni subjekt uredi zunanja pooblastila (doda ali odstrani zunanje pooblaščence, spreminja obseg in časovno veljavnost pooblastila).
2. Vstopi s kvalificiranim digitalnim potrdilom za zaposlenega in uredi zunanja pooblastila.

Če zakoniti zastopnik ne uporablja eDavkov, potem ureja zunanja pooblastila z Vlogo za zunanje pooblaščanje ([obrazec EDP-PE](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=poob_edavki)), ki jo pošlje po pošti.

**Obseg in časovna veljavnost pooblastila**

Če zakoniti zastopnik ureja zunanja EDP pooblastila v fizični obliki, ima na razpolago dve vlogi za zunanje pooblaščanje:

1. Vloga za splošno zunanje pooblaščanje ([obrazec EDP-PE\_1](https://edavki.durs.si/OpenPortal/Dokumenti/edp_pe_1.i.docx)).
2. Vloga za zunanje pooblaščanje ([obrazec EDP-PE\_2](https://edavki.durs.si/OpenPortal/Dokumenti/edp_pe_2.i.docx)).

Pri elektronskem urejanju zunanjih EDP pravic pa je to zavihek »Pooblastila«, »Zunanji pooblaščenci« in se uporablja za oba primera pooblaščanja.

Zunanje EDP pravice lahko zakoniti zastopnik ureja na nivoju posameznega obrazca ali na nivoju skupine. Na želenem nivoju (obrazec ali skupina) označi obseg pooblastila (Vnos, Vložitev, Pregled vloženih) in časovno veljavnost (vnese datum ali pusti prazno, kar pomeni do preklica).

Ureja se lahko spodnje EDP pravice:

1. **Vnos/izpolnjevanje obrazcev** – z dodelitvijo pooblastila se pooblaščencu omogoči vnos in pregledovanje »Dokumentov v pripravi« in »Pripravljenih dokumentov« za označen obrazec. Pooblaščenec dobi vpogled v vse »Dokumente v pripravi« in »Pripravljene dokumente« (tudi za nazaj, torej za obdobje, ko še ni bil pooblaščen) in ne le tiste, ki jih bo vnesel (pripravil) sam.
2. **Podpis in oddaja obrazcev** – z dodelitvijo pooblastila se pooblaščencu omogoči vlaganje označenih obrazcev.
3. **Pregled vloženih obrazcev** – z dodelitvijo pooblastila se pooblaščencu omogoči pregled vseh »Vloženih dokumentov« za označen obrazec. Pooblaščenec dobi vpogled v vse vložene dokumente (tudi za nazaj, torej za obdobje, ko še ni bil pooblaščen).
4. **Prejeti dokumenti** – z dodelitvijo pooblastila se pooblaščencu omogoči pregled vseh »Prejetih dokumentov« za označen obrazec. Pooblaščenec dobi vpogled v vse prejete dokumente (tudi za nazaj, torej za obdobje, ko še ni bil pooblaščen).
5. **Pravica vpogleda in razkritje** - z dodelitvijo pooblastila se pooblaščencu omogoči vpogled v označene evidence zavezanca.

Vsak EDP pooblaščenec, ki ima dodeljeno vsaj eno EDP pravico ima sistemsko omogočen dostop do profila tega zavezanca, kjer so razvidni podatki:

1. Naziv/Ime.

2. Davčna številka.

3. Tip zavezanca.

4. Sedež / Naslov.

5. Normiranstvo.

6. eVročanje obvestila (Informativna sporočila o elektronsko obloženih dokumentih).

7. Zbiranje podatkov na podlagi privolitve.

Zunanje EDP pravice zaposlenih se ne spremenijo, če se zamenja zakoniti zastopnik. Izjema velja ob stečaju nad pravno osebo, saj takrat portal eDavki avtomatično izvede preklic vseh zunanjih in notranjih EDP pravic.

**Enostranska odpoved pooblastila s strani pooblaščenca**

Zunanji EDP pooblaščenec, prek eDavkov, enostavno in hitro odpove pooblastilo dano s strani pooblastitelja. Posledice nastopijo takoj po oddaji vloge. Pravico oddaje vloge za odpoved pooblastila imajo pooblaščenci, ki vstopajo v eDavke kot fizične osebe in osebe, ki vstopajo z digitalnim potrdilom za zaposlene in so hkrati zakoniti zastopniki ([obrazec EDP-PR](https://edavki.durs.si/OpenPortal/Dokumenti/edp_pe_3.i.docx)).

Pooblaščenec lahko izpolni in podpiše Vlogo za odpoved pooblastila ([obrazec EDP-PE\_3](https://edavki.durs.si/OpenPortal/Dokumenti/edp_pe_3.i.docx)) ter jo v papirni obliki dostavi na pristojni finančni urad pooblastitelja ali jo vloži prek svojega profila v eDavkih kot NF-LD (Lastni dokument).

4.0 Vprašanja in odgovori

1. **Ali institut notranjega pooblaščanja v portalu eDavki deluje tudi za postopek eVročanja?**

Zavezanec lahko v okviru svojega profila v portalu eDavki ureja notranje EDP pravice svojih zaposlenih. Na ta način lahko njegovi zaposleni v imenu zavezanca podpisujejo eVročilnice in pregledujejo vročene dokumente.

1. **Sem pooblaščen za oddajo vlog za zavezanca (zunanji EDP pooblaščenec). Ali sem avtomatično tudi pooblaščenec za vročanje?**

Ne, pooblastilo za oddajo obrazcev preko portala eDavki ni dovolj. Pooblaščenca za vročanje določite z oddajo obrazca Vročanje-PE prek portala eDavki ali v papirni obliki, v kolikor preko portala eDavki ne poslujete.

1. **Ob prvem vstopu v portal eDavki se mi izpiše: 'Nimate pravice do dostopa.' in 'Nimate pravice dostopati do izbranega dela eDavkov.**

Sistemski dostop do profila poslovnega subjekta (brez dodatnega pooblastila) ima zakoniti zastopnik tega poslovnega subjekta. Ostali nimajo pravic, dokler niso pooblaščeni. Posamezniki, ki prvič vstopajo v portal eDavki z digitalnim potrdilom za zaposlene in hkrati niso zakoniti zastopniki, se NOTRANJE pooblasti na dva načina:

a) Postopek elektronskega pooblaščanja prek portala eDavki

Zakoniti zastopnik, ki vstopa v portal z digitalnim potrdilom za zaposlenega:

1. Vstopite v portal eDavki z digitalnim potrdilom za zaposlenega.

3. Na levi kliknite na Pooblastila, Notranji pooblaščenci ter na desni izberite zastopanega ter pooblaščenca kateremu želite dodeliti notranja pooblastila.

4. S klikom na Uredi pooblastila še obkljukate obseg in časovno veljavnost pooblastila ter kliknite na Oddaj vlogo.

5. S prepisom varnostne kode in elektronskim podpisom je postopek pooblaščanja končan. Sistem eDavki javi, da ste dokument uspešno vložili.

Zakoniti zastopnik, ki vstopa v portal kot fizična oseba (z digitalnim potrdilom ali prek uporabniškega računa in gesla:

1. Vstopite v portal eDavki kot fizična oseba.

2. V tabeli »Zastopanje davčnega zavezanca« izberite poslovni subjekt pri katerem imate status zakonitega zastopnika.

3. Na levi kliknite na Pooblastila, Notranji pooblaščenci ter na desni izberite zastopanega ter pooblaščenca kateremu želite dodeliti notranja pooblastila.

4. S klikom na Uredi pooblastila še obkljukate obseg in časovno veljavnost pooblastila ter kliknite na Oddaj vlogo.

5. S prepisom varnostne kode in elektronskim podpisom je postopek pooblaščanja končan. Sistem eDavki javi, da ste dokument uspešno vložili.

b) Postopek papirnatega pooblaščanja

Zakoniti zastopnik, ki ni registriran v portalu eDavki (niti kot fizična oseba), izpolni in podpiše Vlogo za notranje pooblaščanje (obrazec EDP-PI) ter jo v papirni obliki dostavi na pristojni finančni urad.

1. Če je pooblaščenec pravna oseba, bo lahko opravljal procesna dejanja njegov zakoniti zastopnik. Če se v pooblastilu navede, da ima zakoniti zastopnik pooblaščenca, pravico prenesti pooblastilo za zastopanje na svojega zaposlenega, bo lahko procesna dejanja v imenu zastopanega opravljal tudi pooblaščenčev delavec. Poimenska navedba delavca ni potrebna. [↑](#footnote-ref-1)
2. EDP = elektronsko davčno poslovanj: je tehnični izraz, ki ga uporablja Finančna uprava, ko govori o poslovanju prek portala eDavki. EDP pravice zavezanci urejajo z EDP pooblastilom in omogočajo pooblaščencu, da vstopa in posluje iz profila pooblastitelja (vlaga dokumente, pregleduje dokumenta, vpogleduje v podatke,…). [↑](#footnote-ref-2)